b'\n_START_ARTICLE_\nMiha Zarabec\n_START_SECTION_\nTrimo Trebnje\n_START_PARAGRAPH_\nZa RK Trimo Trebnje je odigral dve evropski sezoni med letoma 2008 in 2010. V sezoni 2008-09 je igral v pokalu pokalnih zmagovalcev. V sezoni 2009-10 je sodeloval v pokalu EHF in dosegel 10 zadetkov. V tem tekmovanju so se prebili v \xc4\x8detrti krog kjer jih je porazil \xc5\xa1panski Aragon iz Zaragose. Mihovi soigralci so takrat bili poleg drugih tudi Sebastian Skube, Sta\xc5\xa1 Skube in David Miklav\xc4\x8di\xc4\x8d, ki so vsi kasneje \xc5\xa1e napredovali v svoji rokometni karieri.\n_START_SECTION_\nMaribor\n_START_PARAGRAPH_\nZa RK Maribor Branik je odigral dve sezoni med letoma 2012 in 2014. Obakrat je nastopal tudi v evropskem tekmovanju, in sicer v pokalu EHF. V evropski sezoni 2012-13 je dosegel 42 zadetkov, prebili pa so se vse do \xc4\x8detrtfinala, kjer jih je porazilo mo\xc5\xa1tvo Goppingen, ki je na dveh izena\xc4\x8denih tekmah slavilo za vsega en zadetek. Na zadnji odlo\xc4\x8dilni tekmi je Zarabec zadel kar devetkrat, a je bilo vseeno premalo.\n_START_SECTION_\n2014-17: Celje\n_START_PARAGRAPH_\nOd leta 2014 je \xc4\x8dlan Celjanov. Tja je pri\xc5\xa1el kot zamenjava za dva organizatorja, ki sta od\xc5\xa1la. To sta bila Sebastian Skube in Mate Lekai. V sezoni 2014-15 je prvi\xc4\x8d igral v Ligi prvakov in dosegel skupaj kar 54 golov. Na koncu sezone 2014-15 slovenskega prvenstva je bil izbran za najbolj\xc5\xa1ega igralca lige. V sezoni lige prvakov 2015-16 je na enajstih tekmah zabil 33 golov. Najve\xc4\x8d zadetkov na posamezni tekmi te evropske sezone je dosegel 21. novembra 2015 na doma\xc4\x8dem sre\xc4\x8danju proti Veszpremu, ko je ob porazu s 28 proti 34 zabil \xc5\xa1est golov.\n_START_SECTION_\nOd 2017: Kiel\n_START_PARAGRAPH_\nAprila 2017 je eno leto pred potekom pogodbe z Celjani za od\xc5\xa1kodnino podpisal za severnonem\xc5\xa1ki klub Kiel, ki je po lovorikah najuspe\xc5\xa1nej\xc5\xa1i med nem\xc5\xa1kimi klubi. Za novega delodajalca je prvi\xc4\x8d zaigral v sezoni 2017-18. Januarja 2018 je z njimi pogodbo podalj\xc5\xa1al \xc5\xa1e za eno leto, torej za sezono 2018-19. V prvih 32 tekmah je dosegel 60 zadetkov.\n_START_SECTION_\nReprezentanca\n_START_PARAGRAPH_\nV izbrano vrsto Slovenije ga je leta 2015 vpoklical selektor Veselin Vujovi\xc4\x87. Prvi\xc4\x8d je nastopil na kvalifikacijski tekmi na gostovanju proti Slova\xc5\xa1ki 10. junija 2015 in ob zmagi s 26 proti 20 dosegel svoja prva dva zadetka._NEWLINE_V selekciji je bil na obeh najve\xc4\x8djih tekmovanjih v letu 2016, najprej na Evropskem prvenstvu 2016, ter nato \xc5\xa1e na Olimpijskih igrah v Riu._NEWLINE_Januarja 2017 je igral na SP 2017 v Franciji. Tam je bil med tistimi, ki so si prislu\xc5\xbeili osvojeno bronasto medaljo, prvo slovensko na svetovnih prvenstvih. Sam je za ekipo prispeval 17 zadetkov na sedmih odigranih tekmah, od teh enega na odlo\xc4\x8dilni tekmi za bron.'